

ח' טבת תש"ף - 5/1/20

סם היקר שלום רב,

במסגרת פעולות האגפים של קהילות ישראל שמנינו במסמכים המצורפים, מוקדשים מאמצים רבים לחקר ותיעוד מורשתה התרבותית הייחודית של יהדות בבל ושלוחותיה בהודו ובמזרח הרחוק. כבר הוצאנו ספר גדול בעברית ובאנגלית על תולדותיו ומורשתו של רבי יוסף חיים מבגדד. בספר זה שזורים גם תולדותיה של קהילת יהודי בבל ושלוחותיה. ספר נוסף שהוצאנו לאחרונה עסק בחיבורים יהודיים מיוחדים במינם שחוברו או נעתקו בקוצ'ין. בנוסף לאלה פרסמנו מאמרים רבים הנוגעים ליהדות בבל והודו, מורשתן ותולדותיהן.

באוסף קהילות ישראל מצויים כתבי יד, תעודות ומסמכים היסטוריים רבים השופכים אור על תולדותיהן של קהילות חשובות אלו. רבים מהחומרים הללו הופקדו בקהילות ישראל בידי אישים ומשפחות החפצים לשמר את המורשת בצורה מיטבית. נציין שהמכון משקיע משאבים רבים בשימור הפיזי של הפריטים ובשיקומם, וכל זאת בהתאם לסטנדרטים בינלאומיים מחמירים של שימור ושיקום.

חוקרי המכון שוקדים על הכנת מחקרים ומונוגרפיות מקיפות המספרים את תולדותיהן של הקהילות הללו, מנהגיהם, יצירתם הרוחנית והספרותית של חכמיהם, השירה והפיוט והמוזיקה של משורריהם.

מחקרים אלו הינם פועל יוצא של עבודת מחקר קפדנית של חומרים היסטוריים ידועים ושל כלל החומרים הרלוונטיים המופקדים ב'קהילות ישראל' או כאלו שזכינו לצלם אותם במכון הדיגיטציה שלנו. הרבה מהחומרים הנ"ל ייראו אור לראשונה במסגרת פרסומי המכון.

הרב יעקב הלל שליט"א מקדיש הרבה מכוחותיו וממרצו על מנת לקדם מפעלים מחקריים ושימוריים אלו. בשמו אני פונה אליך על מנת להשתדל ולסייע לנו לקבל לרשות קהילות ישראל את הארכיונים החשובים של קהילות בבל, הודו וסינגפור. החומר הרב והעשיר המצוי בהם – לא רק יביא לשלמות ארכיונית, אלא גם יאפשר להשלים מחקרים רבים אשר יתנו תמונה מקיפה וממצה על תולדותיהם של קהילות אלו ודמותן הרוחנית והתרבותית. אנו נדאג לשמר את הארכיונים היטב למען הדורות הבאים, לצלמם ברמה מקצועית גבוהה, למצות מהם את כל החומר המחקרי – ולהגיש הכל לחוקרים ולציבור הרחב.

אם לא תהיה אפשרות לקבל ארכיונים אלה לידינו – נבקשך להשתדל שלכל הפחות יתאפשר לנו לצלם באופן מקצועי את כל החומר העשיר המצוי בתוכם ולפרסם את כל הנדרש.

נשמח לעמוד לרשותך בכל שאלה או הבהרה שתידרש.

בברכה רבה

חנן בניהו

מנהל קהילות ישראל